3. schôdza NR SR - 2. deň - streda - A. dopoludnia
Dátum: 2010-08-04
Poslanec: Kollár, Jozef (SaS)
Druh vystúpenia: Vystúpenie v rozprave

Vážený pán predseda Národnej rady Slovenskej republiky, vážená pani predsedníčka vlády, ctené poslankyne, poslanci, dovoľte mi, aby som vás oboznámil so správou o výsledku prerokovania Programového vyhlásenia vlády Slovenskej republiky so žiadosťou o vyslovenie dôvery vláde, ktorú máte pod tlačou 39, vo výboroch Národnej rady Slovenskej republiky. Programové vyhlásenie vlády Slovenskej republiky so žiadosťou o vyslovenie dôvery vláde predložila vláda Národnej rade Slovenskej republiky v súlade s článkom 113 Ústavy Slovenskej republiky. Predsedníčka vlády Iveta Radičová predniesla programové vyhlásenie vlády so žiadosťou o vyslovenie dôvery na rokovanie Národnej rady Slovenskej republiky dňa 3. augusta 2010 s tým, že schôdza Národnej rady Slovenskej republiky bola prerušená do 4. augusta 2010. Počas tohto obdobia zasadali výbory Národnej rady. Programové vyhlásenie vlády Slovenskej republiky so žiadosťou o vyslovenie dôvery vláde bolo doručené v písomnej forme poslancom Národnej rady Slovenskej republiky pred 2. schôdzou Národnej rady ako tlač 39. Predseda Národnej rady svojím rozhodnutím č. 23 z dňa 30. júla tohto roku pridelil podľa § 107 ods. 2 zákona č. 350/1996 Z. z. o rokovacom poriadku Národnej rady v znení neskorších predpisov Programové vyhlásenie vlády Slovenskej republiky so žiadosťou o vyslovenie dôvery vláde výborom na prerokovanie do 3. augusta 2010. Ide o tieto výbory, ja ich všetky pre istotu prečítam, výbor pre financie a rozpočet, ústavnoprávny výbor, výbor pre hospodárstvo, výstavbu a dopravu, výbor pre pôdohospodárstvo a životné prostredie, výbor pre verejnú správu a regionálny rozvoj, výbor pre sociálne veci, výbor pre zdravotníctvo, výbor pre obranu a bezpečnosť, zahraničný výbor, výbor pre vzdelávanie, mládež, vedu a šport, výbor pre kultúru a médiá, výbor pre ľudské práva a národnostné menšiny a výbor pre európske záležitosti. Predseda Národnej rady Slovenskej republiky súčasne určil ako gestorský výbor výbor pre financie a rozpočet, ktorý na základe uznesení výborov predloží na schôdzu Národnej rady správu o prerokovaní programového vyhlásenia vlády so žiadosťou o vyslovenie dôvery. Programové vyhlásenie vlády Slovenskej republiky so žiadosťou o vyslovenie dôvery vláde prerokovali v stanovenom termíne všetky spomínané výbory Národnej rady. Konštatujem, že výbory vyslovili súhlas s predloženým Programovým vyhlásením vlády Slovenskej republiky so žiadosťou o vyslovenie dôvery vláde s výnimkou jedného výboru a to bol výbor pre ľudské práva a národnostné menšiny, ktorý neprijal k tomuto bodu platné uznesenie, nakoľko návrh uznesenia nezískal potrebný súhlas nadpolovičnej väčšiny prítomných poslancov. Rovnako tak výbory Národnej rady odporučili Národnej rade Slovenskej republiky Programové vyhlásenie vlády Slovenskej republiky schváliť a vysloviť vláde dôveru. Gestorský výbor teda na základe uznesení jednotlivých výborov k Programovému vyhláseniu vlády Slovenskej republiky so žiadosťou o vyslovenie dôvery odporúča Národnej rade Slovenskej republiky podľa čl. 86 písm. f) Ústavy Slovenskej republiky v termíne stanovenom čl. 113 Ústavy Slovenskej republiky 1. schváliť Programové vyhlásenie vlády Slovenskej republiky, 2. vysloviť dôveru vláde Slovenskej republiky. Predmetná správa výborov k programovému vyhláseniu vlády so žiadosťou o vyslovenie dôvery vláde bola schválená uznesením gestorského výboru č. 9 zo 4. augusta 2010. Výbor určil poslanca Jozefa Kollára a Ivana Štefanca za spoločných spravodajcov výborov. Zároveň ich poveril 1. predložiť a predniesť správu výborov na schôdzi Národnej rady, 2. navrhnúť Národnej rade Slovenskej republiky postup pri hlasovaní o návrhoch, ktoré vyplynuli, resp. vyplynú z rozpravy, a dať hlasovať o Programovom vyhlásení vlády Slovenskej republiky so žiadosťou o vyslovenie dôvery vláde ihneď po ukončení rozpravy k tomuto bodu. Návrh uznesenia Národnej rady Slovenskej republiky je súčasťou tejto správy. Bratislava 4. augusta 2010. Ďakujem pekne.